- Ընտրությունների ժամանակ մենք սկսում ենք գովազդել անձանց, առաջնորդներին և մոռանում ենք ամենակարևոր սկզբունքը. այն է, որ ընտրությունները երկրի կառավարմանը քաղաքացու ներգրավվածության ռեալ հնարավորությունն է: Քաղաքացին կարծես մոռանում է, և նրան օգնում են, որպեսզի մոռանա, որ իրականում գլխավոր գործող անձն ինքն է: Հենց նա է կատարում ընտրությունը, թե հետագայում ինչ ճանապարհով է ընթանալու երկիրը: Սկսվում են անհատների PR-ներ, անհատների գովազդներ, և ամեն ինչ վերածվում է «միսս» կամ «միստր Հայաստան» մրցույթի, ու քաղաքացու դերը մղվում է երկրորդ պլան: Ընտրություններին ընդառաջ` ուզում եմ բարձրաձայնել և դիմել բոլոր քաղաքացիներին` մասնակցեք ընտրություններին` կատարելով իսկապես ընտրություն: Դուք եք որոշելու և դուք եք պատասխանատուն այն ապագայի, որն ինքներդ եք ընտրելու, և որևէ մեկը չի կարող ձեզ թելադրել, ուղղորդել` եթե իր առաջարկած ծրագրի հետ համաձայն չեք: Դուք ընտրում եք ոչ թե անհատներ, դուք ընտրում եք զարգացման սկզբունքներ, դուք ընտրում եք ճանապարհ, որով ուզում եք ինքներդ շարժվել և որով ուզում եք, որ շարժվեն ձեր զավակները: Ընտրեք, որ չպարտվեք: